Türgi maismaapiirile Kreekaga on kogunenud vähemalt 13 000 migranti, teatas ÜRO rändeamet pühapäeval.

Türgi presidendi Recep Tayyip Erdogan otsus avada piirid Euroopaga on dramaatiline kannapööre senisest välispoliiikast ja ilmne katse Euroopa Liidule survet avaldada.

ÜRO Rahvusvaheline Rändeamet teatas pühapäeval, et laupäeva õhtuks oli Türgi ja Kreeka vahelistesse piiripunktidesse kogunenud vähemalt 13 000 inimest.

Kreeka politsei kasutas laupäeval pisargaasi ja heligranaate, et tõrjuda migrantide korduvaid katseid jõuga üle piiri tungida.

Frontex saadab Kreekasse abijõude

Euroopa Liidu piirivalveamet Frontex teatas pühapäeval, et on seoses tuhandete migrantide kogunemisega piirile Türgiga kõrgendatud valvelolekus ja saadab Kreekasse lisajõude.

"Tõstsime valmisolekutaseme piiril Türgiga kõrgele," ütles Frontexi kõneisik. "Saime Kreekalt palve lisatoetuse saamiseks ning oleme juba astunud samme, et saata Kreekasse tehnikat ja lisajõude."